open-index/open-wikipedia-markdown huggingface dataset:
Bizcocho borracho

***Bizcocho borracho*** (lühidalt ka ***borracho***) on Hispaania küpsetis, mis on immutatud siirupi ja likööri seguga. *Bizcocho borracho* tähendab hispaania keeles joobnud kooki.

## Päritolu

See kook on Hispaania kondiitritööstuses üsna levinud ning seda võib leida Cuenca, Guadalajara  ja Zamora provintsist ning isegi Murcia provintsi Ojósi linnast.

## Valmistamine

*Bizcocho borracho* tainas koosneb nagu paljude teistegi kookide tainas munast, jahust, suhkrust, pärmist ja veest. Ahjus kook kerkib ja muutub svammilaadseks. Koogi erilisus seisneb siirupileotises, millesse asetatakse kook pärast küpsemist umbes tunniks ajaks. Siirup koosneb enamasti veest, rummist ja meest, mille täpne kogus on iga koka valik.
"Joobnuks" muudetakse kook magusa likööri abil, aga kasutatakse ka magusat valget veini, Hispaania šerrit  või isegi rummi. Koogid on enamasti väikesed ja pakendatud eraldi karbikestesse või paberisse. Olenevalt valmistamiskohast lisatakse koogikese peale kas kaneeli või tuhksuhkrut.

## Traditsioon

Guadalajara provintsi karnevalil, mis kestab terve nädala, kutsutakse tavaliselt lapsi linnaväljakutel *bizcocho borracho*sid sööma.

## Viited
Pure Pleasure

**"Pure Pleasure"** on Jamaica laulja Shaggy debüütalbum. Album avaldati 30. juulil 1993.  

Albumilt ilmus 4 singlit: "Oh Carolina" – see oli kaverdatud ''dancehall'' laul ska-stiilis Folkes Brothersi hitist, jõudis esikohale UK Singles Charti edetabelis; "Nice and Lovely" – jõudis 46. kohale Singles Charti edetabelis; "Soon Be Done" – jõudis 39. kohale edetabelis ja "Big Up" – oli filmi "Made in America" taustalaul. 

## Laulud
Original Doberman

**"Original Doberman" **on Jamaica laulja Shaggy teine stuudioalbum. Avaldati 1. juulil 1994. See on läbi aegade ainus Shaggy album, kust ei ilmunud ühtegi singlit. Albumil on duetid Rayvoniga, millest mõned läksid hiljem ka Rayvoni parimate hittide albumile aastal 2003. "Lately" laulu kasutati populaarse Jamaica mängusaate "Lamba" taustalauluna 1994. ja 1995. aastal.
## Laulud
Bruno Le Maire

**Bruno Le Maire** (sündinud 15. aprillil 1969 Neuilly-sur-Seine'is) on Prantsusmaa poliitik ja diplomaat. Ta oli aastatel 2009–2012 Prantsusmaa põllumajandusminister. 17. maist 2017 on ta Prantsusmaa rahandusminister.

Ta sündis aastal 1969 Neuilly-sur-Seine'is Île-de-France'i piirkonnas Hauts-de-Seine'i departemangus Nanterre'i ringkonnas. Aastal 1989 asus ta õppima École normale supérieure'i prantsuse kirjandust. Lisaks lõpetas ta Pariisi Poliitikauuringute Instituudi ja Rahvusliku Juhtimiskooli (pr. *École nationale d’Administration*).

Ta oli 23. juunist 2009 kuni 15. maini 2012 Prantsusmaa põllumajandusminister. 17. maist 2017 on ta Prantsusmaa rahandusminister.

## Isiklikku
Ta on aastast 1998 abielus Pauline Doussau de Bazignaniga, neil on neli poega. Ta räägib prantsuse, inglise ja saksa keeles.

## Välislingid
* Bruno Le Maire'i koduleht (prantsuse keeles)
Tõtt ja nalja

**Tõtt ja nalja** oli Viljandi Teataja lisa nalja- ja huumoriajakiri, mis ilmus Viljandis 1910. aastal.

Ajakirja väljaandja oli Hermann Namsing ja vastutav toimetaja Karl August Baars.Ajakirja trükiti Viljandis August Tõllassepa trükikojas.Kokku ilmus 10 numbrit.

## Viited
Cass Gilbert

**Cass Gilbert** (24. november 1859 Zanesville Ohio osariik – 17. mai 1934 Brockenhurst Inglismaa) oli prominentne ameerika arhitekt, arhitekt Cass Gilbert juuniori isa.

Ta oli varane kõrgehitiste pooldaja ja nendele tee rajaja. Esimene tema projekteeritud hoone New Yorgis oli 1900. aastal valminud Broadway-Chambers Building. Teised tema silmapaistvamad arhitektuuriteosed on uusgooti stiili nüanssidega kõrghooned Woolworth Building (1913) ja New York Life Building (1928). Hiljem projekteeris ta koos pojaga veel ühe kõrghoone – USA kohtumaja (1936). 

Ta projekteeris avalike hoonetena ka selliseid arhitektuurilisi vaatamisväärsusi nagu Ameerika Ühendriikide ülemkohtu hoone. Gilbert projekteeris ka arvukalt muuseume (nt Saint Louis Art Museum) ja raamatukogusid (nt Saint Louis Public Library) ning osariikide parlamendihooneid ehk kapitooliume (nt Minnesota, Arkansase ja Lääne-Virginia osariigi kapitooliumid).

On väidetud, et tema uusbarokses *beaux-arts*i stiilis avalikud hooned kajastasid optimistlikku ameerika mõttelaadi, et riigi rahvas päris kreeka demokraatia, Rooma õiguse ja renessansliku humanismi. Gilberti saavutusi tunnustati juba tema eluajal; aastail 1908–1909 oli ta Ameerika Arhitektide Instituudi president.

## Tunnustus
*1906 – valiti Ameerika Kunstide ja Kirjanduse Akadeemia liikmeks

## Vaata ka
*Historitsism
Ostrovskoje rajoon

**Ostrovskoje rajoon** ehk **Ostrovski rajoon** (vene keeles *Островский район*) on 2. järgu haldusüksus (munitsipaalrajoon) Venemaal Kostroma oblastis, asudes oblasti lääneosas. Rajooni keskus on Ostrovskoje asula.

Rajoon on nime saanud näitekirjanik Aleksandr Ostrovski järgi.

Rajoon piirneb põhjas Galitši rajooniga, kirdes Antropovo rajooniga, idas Kadõi rajooniga, lõunas Ivanovo oblastiga ja läänes Sudislavli rajooniga.

Rajooni pindala on 2446 km². Elanike arv oli 2012. aastal 12 324, 2008. aastal 13 497 ja 2002. aastal 14 758.

Ostrovskoje rajoonis on 122 asulat, mis kuuluvad kuue külaasunduse koosseisu.

Rajooni tähtsaim jõgi on Mera jõgi (Volga lisajõgi).

## Eestikeelsest nimest
Kuna eesti keeles Venemaa haldusüksuste nimed tuletatakse reeglina keskasula nimest ja seda on lihtsam teha kui tuletada nimesid isikute järgi, siis on rajooni nimena KNAB-is praktilistel põhjustel kasutusel nimi Ostrovskoje rajoon. Et aga rajoon pole nime saanud mitte asula, vaid isiku järgi, ning rajooni nimi on varasem kui asula nimi (rajooni nimi aastast 1948, asula nimi 1956), siis on õige nimekuju ka Ostrovski rajoon.

## Viited
Kapitoolium (parlamendihoone)

**Kapitooliumiks** nimetatakse Ameerika Ühendriikide 51 osariigist 40 osariigi parlamendihoonet ning lisaks veel põhilist kapitooliumi pealinnas Washingtonis – Ameerika Ühendriikide Kapitooliumi. 

Üheteistkümnel **osariigimajal** ei ole keskse arhitektuurilise kupli ja seda kandvat rotundi tunnuseid, nagu USA kapitooliumite puhul tavaks. Enamik kapitooliume ja osariigimaju on ehitatud 19. sajandil, vähesed 18. ja 20. sajandil. Paljud on 20. sajandi jooksul ümber ehitatud.

Sõna "kapitoolium" (ladina keeles *Capitolium*) pärineb Vana-Rooma tsivilisatsioonist, mida Ameerika Ühendriigid on suuresti eeskujuks võtnud. See tähendas algupäraselt Rooma linna ühte küngast seitsmest künkast, millel asus kapitooliumi nimetust kandnud kindlus, mis oli Rooma usuline ja poliitiline keskus. Võrdluseks – ladina keeles tähendab sõna *caput* pead (sellele osutab ka itaaliakeelne *capo*), ja tähendusülekandes millegi ülaosa või midagi pealmist, ülimat. Inglise keeles tähendab sõna *capital* lisaks pealinna või vara.

## Ameerika Ühendriikide Kapitoolium

## 40 USA osariigi kapitooliumi

## 11 USA osariigimaja

## Vaata ka
*Kapitoolium (Washington)
Printsess Stéphanie

**Printsess Stéphanie**, õieti **Stéphanie Marie Elisabeth Grimaldi**, (sündinud 1. veebruaril 1965 Monaco-Ville'is Monacos) on Monaco vürstliku perekonna liige, vürst Rainier III tütar, troonil oleva vürst Albert II õde.

Ta on Monaco troonipärimisjärjekorras 11. kohal.

Ta on 2005. aastast Monte Carlo tsirkusefestivali rahvusvahelise korralduskomitee esimees (patroon).

Nooruses õppis ta klaverit mängima ja tegeles peotantsu ja võimlemisega. 1980. aastatel tegeles moedisainiga; oli aastatel 1983–1984 stažeerimas Christian Diori moemajas.

1980. aastate teises pooles esines edukalt lauljana.

## Isiklikku
Printsess Stéphanie ema oli ameerika filminäitleja Grace Kelly.

Ta abiellus oma ihukaitsjaga 1995. aastal. Abielu lahutati 1996. Ka abielu portugali tsirkuseartist Adan Lopez Peresega ei kestnud kaua (2003–2004).

Printsess Stéphanie'l on poeg Louis Ducruet (sündinud 1992) ja kaks tütart: Pauline Ducruet ja Camille Gottlieb (sündinud 1998).

Printsess Stéphanie harrastab ujumist, veesuusatamist ja mäesuusatamist. Ta valdab prantsuse, inglise ja itaalia keelt.

## Välislingid
Vastseliina Internaatkool

**Vastseliina Internaatkool** oli internaatkool Võru maakonnas Võru vallas Vastseliinas. Koolis õpetati erivajadusega õpilasi. Kool suleti 2014 ja liideti Kaagvere Erikooliga.

Kool asutati 1959 *Vastseliina Internaatkoolina*. 1970 nimetati kool ümber *Vastseliina Eriinternaatkooliks* ja 1984 nimetati ümber *Vastseliina Sanatoorseks Internaatkooliks*.

## Vaata ka
*Vastseliina Gümnaasium

## Viited

## Välislingid
*Vastseliina Internaatkooli põhimäärus eRTis
*https://vorumaateataja.ee/63-viimased-uudised/3002-vastseliina-internaatkool-suletakse-samuti
Pauline Ducruet

**Pauline Ducruet**, õieti  **Pauline Grace Maguy Ducruet**,  (sündinud 4. mail 1994 Monte Carlos Monacos) on Monaco vürstliku perekonna liige, vürst Rainier III lapselaps, troonil oleva vürst Albert II õetütar ja printsess Stéphanie tütar.

Ta on Monaco troonipärimisjärjekorras 13. kohal.

Ta on Monte Carlo tsirkusefestivali raames peetava noorte tsirkuseartistide konkursi – tsirkusefestivali Uus Põlvkond (inglise keeles *New Generation*) – žürii esimees. Lapsena tegi ta kaasa aastatel 2001–2002 Šveitsi suurima tsirkuse Circus Knie-ga Euroopa turnee (koos ema, venna ja õega). Toona oli tal võimalus ka ise tsirkuses esineda (etteastes elevantidega).

Ta on lapsena tegelenud võimlemisega ja hiljem professionaalselt vettehüpetega, kus ta juunioride klassis osales Euroopa- ja maailmameistrivõistlustel.

Aastatel 2012–2015 õppis ta moedisaini Istituto Marangoni Pariisi filiaalis ja 2015–2017 New Yorgis moedisaini õppeasutuses Parsons School of Design.

## Viited

## Välislingid
*
*Стефания Монакская ведет кочевую жизнь. eg.ru
*The House of Grimaldi: new generation. Pauline and Louis Ducruet. web.archive.org, 17. oktoober 2016
NLKP 22. kongress

**NLKP 22. kongress** toimus Moskvas 1961. aasta 17. oktoobrist kuni 31. oktoobrini.

Aruandekõnedega esinesid NLKP peasekretär Nikita Hruštšov, Aleksandr Gorkin ja Frol Kozlov. Nikita Hruštšov ütles oma kõnes, et Nõukogude Liidus ehitatakse kommunistlik ühiskond üles 1980. aastaks.

Kongress võttis vastu Nõukogude Liidu Kommunistliku Partei uue põhikirja, mis sisaldas ka kommunismiehitaja moraalikoodeksit.

Kongressil võeti vastu ka NLKP kolmas programm, milles lubati, et praegune nõukogude inimeste põlvkond hakkab elama kommunismi tingimustes.

Kongressil jätkati stalinismi kriitikat. 30. oktoobril tegi NLKP Leningradi oblastikomitee esimene sekretär Ivan Spiridonov ettepaneku viia Stalini surnukeha Lenini mausoleumist kuhugi mujale. Ööl vastu 1. novembrit 1961 viidi Stalini surnukeha Lenini mausoleumist välja ja maeti Kremli müüri äärde.

30. oktoobril 1961, kongressil eelviimasel päeval, korraldas Nõukogude Liit Novaja Zemljal maailma suurima tuumapommi plahvatuse, lõhates vesinikupommi, mille võimsus oli eri hinnangutel 50 kuni 57 megatonni.

## Viited
762 mm rööpmelaius

**762 mm rööpmelaiusega** rööbastee on kitsarööpmeline raudtee, mille rööbaste sisekülgede vahekaugus on **762&nbsp;mm** ehk **2&nbsp;[[Jalg (pikkusühik)|jalga]] 6&nbsp;[[Toll (pikkusühik)|tolli]]** (kaks ja pool jalga). 

19. sajandi II poolel rajati 762&nbsp;mm rööpmelaiusega raudteid Briti impeeriumi asumaadesse.

## 762 mm raudtee Eestis
Eestis olid 762 mm raudteed kasutusel Rakke lubjavabrikus, selle Kamariku karjääris ja Tamsalu lubjavabrikus.
Monte Carlo rahvusvaheline tsirkusefestival

**Monte Carlo rahvusvaheline tsirkusefestival** (prantsuse keeles *Festival international du cirque de Monte-Carlo*) on iga-aastane tsirkusekonkurss Monacos.

Rahvusvahelise tsirkusefestivali asutas 1974. aastal Monaco vürst Rainier III, kes oli tsirkusekunsti austaja. Festivali toimumiskohaks on Fontvieille (üks Monaco neljast kvartalist). Pärast Rainer III surma 2005. aastal sai tsirkusefestivali presidendiks (patrooniks) tema tütar printsess Stéphanie. 

Aastatel 1974–2001 jagati festivalil auhindu Kuldne Kloun ja Hõbekloun. 2002. aastal lisandus kolmanda auhinnana Pronkskloun, 2008. aastal lisandus Printsess Stéphanie eriauhind (jäi ühekordseks auhinnaks) ja Printsess Antoinette'i karikas (2011. aastast Printsess Antoinette'i mälestuskarikas). 2010. aastal lisandus žürii eriauhind. 2015. aastal lisandus arvukalt eriauhindu, sealhulgas Nikulini Moskva tsirkuse auhind.

2016. aastal peeti Monte Carlos 40. tsirkusefestival. Korraldajad otsustasid kutsuda sellest osa võtma vaid eelmiste festivalide laureaate.     

## Tsirkusefestival Uus Põlvkond
2012. aastast peetakse festivali raames eraldi konkursi noortele tsirkuseartistidele – Uus Põlvkond (*New Generation*). Parimatele jagatakse auhindu Kuldjuunior, Hõbejuunior ja Pronksjuunior, samuti arvukalt eriauhindu. Žürii esimees on Monaco vürstliku perekonna liige Pauline Ducruet

## Välislingid
*Koduleht
Jaapani terjer

**Jaapani terjer** on Jaapanist pärinev koeratõug.

Koera on iseloomustatud kui temperamentset, elavat, aktiivset, heatujulist ja mänguhimulist.


Japanese Terrier 22.04.2012 1pl.jpg|
Japanese Terrier 22.04.2012 4pl.jpg|
Japanese Terrier 22.04.2012 pl.jpg|
Japanese Terrier 22.04.2012 2pl.jpg|


## Viited

## Välislingid

* Jaapani terjer veebisaidil koer.ee
NLKP 23. kongress

**NLKP 23. kongress** toimus Moskvas 1966. aasta 29. märtsist kuni 8. aprillini.

Aruandekõnedega esinesid Nõukogude Liidu Kommunistliku Partei esimene sekretär Leonid Brežnev ja NLKP Keskrevisjonikomisjoni esimees Nonna Muravjova.

Direktiivid Nõukogude Liidu rahvamajanduse arengu kohta 8. viisaastakul aastatel 1966–1970 esitas NSV Liidu Ministrite Nõukogu esimees Aleksei Kossõgin.

Kongress valis NLKP Keskkomitee ja NLKP Keskrevisjonikomisjoni uued koosseisud.

Kongress kaotas NLKP Keskkomitee Presiidiumi ja taastas NLKP Keskkomitee Poliitbüroo. Kaotati NLKP Keskkomitee esimese sekretäri ametikoht ja taastati NLKP Keskkomitee peasekretäri ametikoht.

## Viited
Heino Pallo

**Heino Pallo** (17. september 1932 Võrumaa, Luutsniku – 5. august 2017) oli eesti tootmisjuht, Tartu Eksperimentaalõlletehase direktor. 

Pallo oli neljalapselise perekonna noorim laps. Ta õppis Luutsniku koolis, Võru 1. Keskkoolis ja Eesti Põllumajanduse Akadeemias, mille ta lõpetas maakorralduse erialal. 

Ta töötas 1956. aastast RPI  Eesti Põllumajandusprojektis. Aastast 1967 töötas ta Tartu õlletehase linnase-keedujaoskonna meistrina. Ta algatas tehases isetegevuse ja sporditegevuse. Aastast 1976 oli ta Tartu Lihakombinaadi kommertsdirektor. 1. septembrist 1978 kuni 1980. aastate teise pooleni oli ta Tartu õlletehase direktor. Tema ajal ettevõtte tootmine kasvas ja töötati välja tehnoloogilisi uuendusi, mida hiljem rakendati teistes NSV Liidu õlletehastes. Tartu õlletehases toodeti peale õlle ka karastusjooke ja Värska vett.

## Viited

## Kirjandus
**In Memoriam* HEINO PALLO. – *Postimees*, 10. august 2017, lk 30.
NLKP 24. kongress

**NLKP 24. kongress** toimus Moskvas 1971. aasta 20. märtsist kuni 9. aprillini.

Aruandekõnedega esinesid Nõukogude Liidu Kommunistliku Partei peasekretär Leonid Brežnev ja NLKP Keskrevisjonikomisjoni esimees Gennadi Sizov.

Direktiivid Nõukogude Liidu rahvamajanduse arengu kohta 9. viisaastakul aastatel 1971–1975 esitas NSV Liidu Ministrite Nõukogu esimees Aleksei Kossõgin.

Kongress valis NLKP Keskkomitee ja NLKP Keskrevisjonikomisjoni uued koosseisud.
NLKP 25. kongress

**NLKP 25. kongress** toimus Moskvas 1976. aasta 24. veebruarist kuni 5. märtsini.

NLKP Keskkomitee aruandenõnega ja kõnega partei ülesannetest sise- ja välispoliitika alal esines Nõukogude Liidu Kommunistliku Partei peasekretär Leonid Brežnev. Aruandekõne pidas NLKP Keskrevisjonikomisjoni esimees Gennadi Sizov.

Nõukogude Liidu rahvamajanduse arengust 10. viisaastakul aastatel 1976–1980 kõneles NSV Liidu Ministrite Nõukogu esimees Aleksei Kossõgin.

Kongress valis NLKP Keskkomitee ja NLKP Keskrevisjonikomisjoni uued koosseisud.
NLKP 26. kongress

**NLKP 26. kongress** toimus Moskvas 1981. aasta 23. veebruarist kuni 3. märtsini.

NLKP Keskkomitee aruandekõnega ja kõnega partei ülesannetest sise- ja välispoliitika alal esines Nõukogude Liidu Kommunistliku Partei peasekretär Leonid Brežnev. See kõne kestis viis tundi. Aruandekõne pidas ka NLKP Keskrevisjonikomisjoni esimees Gennadi Sizov.

Ettekande Nõukogude Liidu majandusliku ja sotsiaalse arengu kohta aastatel 1981–1985 ja kuni aastani 1990 pidas NSV Liidu Ministrite Nõukogu esimees Nikolai Tihhonov.

Kongress valis NLKP Keskkomitee ja NLKP Keskrevisjonikomisjoni uued koosseisud.

Kõik NLKP Keskkomitee Poliitbüroo 14 liiget, kelle keskmine vanus oli 69 aastat, ja 8 liikmekandidaati, kelle keskmine vanus oli 65 aastat, valiti tagasi. Poliitbüroo kõige nooremaks liikmeks jäi endiselt 1931 sündinud Mihhail Gorbatšov. Brežnev ei korranud Hruštšovi viga ega edutanud endast oluliselt nooremaid võimekaid inimesi kõrgetele kohtadele, mistõttu suutis surmani võimule jääda. Poliitbüroo 14 valitud täisliikmest 6, sealhulgas Brežnev ise, surid enne järgmist kongressi.
NLKP 28. kongress

**NLKP 28. kongress** toimus Moskvas 1990. aasta 2. juulist kuni 13. juulini. See oli Nõukogude Liidu Kommunistliku Partei viimane kongress.

Kongressile valiti 4683 delegaati, neist saabus kohale 4657.

Kongress valis Mihhail Gorbatšovi tagasi NLKP peasekretäriks, mis suurendas Gorbatšovi sõltumatust NLKP Keskkomiteest.

Parteisiseste vastuolude tõttu ei õnnestnud vastu võtta NLKP uut programmi.

12. juulil 1990 teatas Boriss Jeltsin kongressil esinedes oma väljaastumisest NLKP-st.

Vanameelsed saavutasid 28. kongressil sisuliselt tähelepanuväärse võidu. Säilis üsnagi ühtne NLKP, kus konservatiivne parteiaparaat, omades suurt administratiivset võimu, asus oma positsioone tugevdama.

## Viited
Jaan Raudma

**Jaan Raudma** (kuni 1935 **Jaan Pommer**; 12. november 1867 Sikka, Sooru mõis, Luke kihelkond – juuni 1950?) oli Valga ajakirjanik.

## Töö ajalehetoimetustes
* Linda (1891–1892)
* Postimees (1889, 1896–1897)
* Rajalane (1921)
* Virmaline (1890)

## Huumoriajakirjad
* Porilombi Pargi Parm (1919–1921)
* Helgid (1922–1927)

## Raamatud
* Lühikesed jutud : Lõuna-Eesti lähemast ja kaugemast minevikust (1921)
* Tuulemäe Ave Maria : jutt Sangaste kihelkonna Tõlliste walla elust, Wene-Prantsuse sõjapäiwilt 1812 a. (1921)
* Segased päewad : lugu rajaelu lähemast minewikust (1922)
* Meie aja don Juanid : kinopildid raja linna elust (1923)
* Pagari äpardused : jutt Walga linna minewikust (1923)
* Sooru mõisa wanne : jutustus Eesti lõunaraja lähemast minewikust (1923)
* Helme Tikste oru wiimne munk ja Tussi nõiatütar : (jutustus) (1924)
* Tuulemäe turistid : (jutustus) (1926)

## Isiklikku
Jaan Raudma lapsed olid Linda Pommer ja Ilmar Raudma. Jaan Raudma on Eesti presidendi Kersti Kaljulaidi vanavanaisa.

Raudma on ilmselt maetud vale nime all (Jaan Randma) Rahumäe kalmistule.

## Viited
NLKP 27. kongress

**[[Nõukogude Liidu Kommunistlik Partei|Nõukogude Liidu Kommunistliku Partei]] 27. kongress** toimus Moskvas 1986. aasta 25. veebruarist kuni 6. märtsini.

Kongressile valiti 5000 delegaati, kellest osales 4993.

Eelmisest, NLKP 26. kongressist möödunud 5 aasta jooksul olid surnud NSV Liidu poliitika tollased tipptegijad Mihhail Suslov, Leonid Brežnev, Juri Andropov, Dmitri Ustinov ja Konstantin Tšernenko ning Nõukogude Liidu Kommunistliku Partei Keskkomitee Poliitbüroo peasekretäriks oli saanud põlvkonna võrra noorem Mihhail Gorbatšov, kes pidi tutvustama suunda, milles ta soovib Nõukogude Liitu juhtida.

Gotbatšov esines NLKP Keskkomitee aruandekõnega ja kõnega partei ülesannetest. Kuigi eelmisest kongressist möödunud perioodi nimetatakse tänapäeval stagnatsiooniajaks, andis ta oma eelkäijate Brežnevi, Andropovi ja Tšernenko tegevusele kõrge hinnangu. Ometi mainis ta oma kõnes, et nii riigi majanduses kui ühiskondlikus elus on hakanud ilmnema seisaku tunnused. Perestroikat ta oma kõnes veel ei maininud, see kuulutati välja alles järgmisel aastal.

Aruandekõne pidas NLKP Keskrevisjonikomisjoni esimees Gennadi Sizov.

Ettekande Nõukogude Liidu majandusliku ja sotsiaalse arengu põhisuundadest aastatel 1986–1990 ja perspektiivis kuni 2000. aastani pidas NSV Liidu Ministrite Nõukogu esimees Nikolai Rõžkov.

Esimest korda pälvis laia avalikkuse tähelepanu Boriss Jeltsin, kes tollal oli partei Moskva linnakomitee esimees. Jeltsin esines oma aja kohta julge kõnega, kritiseerides parteiorganite sekkumist majandusse ja puudutades nomenklatuuri eriõigusi. Ühtlasi esines ta kõrgetest parteijuhtidest ainsana enesekriitikaga, väites, et pidanuks seda rääkima juba eelmisel parteikongressil, kuid ei teinud seda kogemuse ja julguse puudumise tõttu.

Kongress valis NLKP Keskkomitee (307 liiget ja 170 liikmekandidaati) ning NLKP Keskrevisjonikomisjoni uue koosseisu (83 liiget).

NLKP Keskkomitee valis poliitbüroo, millesse kuulusid 12 liiget ja 7 liikmekandidaati. Võrreldes eelmisel kongressil valitud koosseisudega, olid poliitbüroos pooled liikmed uued, aga liikmekandidaadid olid kõik uued. NLKP Keskkomitee valis ka sekretariaadi, kuhu kuulus 11 liiget, sealhulgas peasekretär Mihhail Gorbatšov.
NLKP 21. kongress

**NLKP 21. kongress** oli Nõukogude Liidu Kommunistliku Partei erakorraline kongress, mis toimus Moskvas 1959. aasta 27. jaanuarist kuni 5. veebruarini. Kongressil toimus Seitseaastaku rahvamajanduse arendamise plaani läbivaatamine ja kinnitamine.

Põhiettekandega esines kongressil NLKP KK esimene sekretär Nikita Hruštšov.

Kongressi otsustes jõuti järeldusele, et sotsialism on Nõukogude Liidus täielikult ja lõplikult võitnud.

## Viited
Pomm (ajakiri)

**Pomm** *: Ühisabi häälekandja* oli huumoriajakiri, mis ilmus 1932. aastal Pärnus. 

Ajakirja andis välja Pärnu Ühisabi ja selle vastutav toimetaja oli A. Õhk. Ajakirja trükiti Pärnus trükikojas "Oma".

## Viited
Tuju

**Tuju** *: mõnusa meeleolu ajakiri* oli huumoriajakiri, mis ilmus aastatel 1937–1938 Tallinnas 2 korda kuus. 

Ajakirja andis välja Kirjavara, vastutav toimetaja oli Leo Soonberg (Leo Soonpää). Ajakirja trükiti Tallinna Eesti Kirjastus-Ühisuse trükikojas.

## Viited
Sahha (Jakuutia) Vabariigi Korkini-nimeline riiklik preemia kehakultuuri ja spordi valdkonnas

**Sahha (Jakuutia) Vabariigi Korkini-nimeline riiklik preemia kehakultuuri ja spordi valdkonnas** on Sahha riiklik auhind spordi valdkonnas. 

Korkini-nimelist riiklikku preemiat antakse välja 2003. aastast. Auhind on nimetatud Dmitri Korkini auks. Auhind määratakse Sahha (Jakuutia) Vabariigi  pea korraldusega ning laureaadi nimi kuulutatakse välja detsembris. Auhinnaga kaasneb rahaline preemia.

## Laureaate
*Marija Bõrdõnnõrova, kabetreener (2013. aasta laureaat)
*Roman Dmitrijev, maadleja, olümpiavõitja, spordiametnik (2003. aasta laureaat)
*Aleksandr Ivanov, maadleja, olümpiamedalist (2011. aasta laureaat)
*Gavril Kolesov, kabetaja, mitmekordne maailmameister
*Valeri Kotšnev, spordipedagoog, professor
*Nikolai Kõtškin vanem, kabetreener (2004. aasta laureaat)
*Artur Pahhomov, maadlustreener
*Pavel Pinigin, maadleja, olümpiavõitja (2008. aasta laureaat)

## Viited

## Välislingid
*Государственная премия имени Д.П. Коркина. ysia.ru
Broadway-Chambers Building

**Broadway-Chambers Building** on 18-korruseline ja 69 meetri kõrgune varane kõrghoone New Yorgis Lower Manhattani lõunatipu keskosas. See asub aadressil 277 Broadway, City Halli pargi läheduses Chambers Streeti tänava loodenurgal, Civic Centeri ja TriBeCa linnajao naabruses.

See uusbarokses *beaux-arts*-stiilis kontorihoone ehitati aastatel 1899–1900. Julge ehitise projekteeris prominentne ameerika arhitekt Cass Gilbert, ja see oli ühtlasi tema esimene hoone New Yorgis. Gilberti disainis on kaunistatud beežist graniidist plakeeritud jalam ühendatud punase ja sinise telliskiviga kaetud keskosaga. Torni kulminatsiooniks on üsna kaunistatud kollakasroosa kolonaad, karniis ja pööningukorrus. Hoone on ka üks esimesi näiteid New Yorgis, millel kasutati ulatuslikult polükroomset terrakotat arhitektuurilise ornamendina.

Tol ajal tunnistas arhitektuurikriitik Montgomery Schuyler hoone disaini domineerivate kõrghoonete perioodi "viimaseks sõnaks", mis kasutas klassikalist kolmeosalist sammast inspiratsioonina. Mitmed ettevõtted tegid omavahel koostööd, et panna välja näitus 1900. aasta Pariisi maailmanäituse jaoks, mis käsitles Broadway-Chambers Buildingu ehitusjärku. 1992. aastal määras New York City Mälestusmärkide Säilitamise Komisjon ehitise kaitsealuseks mälestusmärgiks (*New York City Landmark*).

## Galerii

Pilt:277-299 Broadway, Tribeca.JPG|
Pilt:Broadway-Chambers Building top.jpg|
Pilt:WTM3 TEAM 21 0049.jpg|


## Välislingid

*Broadway-Chambers Buildingu hoone kirjeldus ja pildid veebilehel www.nyc-architecture.com
Julius Ernst Meigas

**Julius Ernst Meigas** (5. aprill 1882 Narva – 20. märts 1968 Kuressaare) oli raamatukaupmees ja kirjastaja. 

Õppis Narvas Kreenholmi ministeeriumikoolis. Oli trükiladuja J. Reinvaldi trükikojas, hiljem raamatukaupmees Tallinnas. Omas kirjastust Meigas ja trükikoda E. Meigas Tallinnas Lai tn 5.

Andis välja enda toimetatud raamatuid ja ajakirju. Oli Rohelise Risti III järgu kavaler.

Julius Ernst Meigas on maetud Kuressaare Kudjape kalmistule.

## Raamatud
* Tõnu Martin Franzdorf - Siin on önn (Narva, 1901)
*Kahekordne armastus *: Pildikene Amerika maa sõjast* (Narva, 1903)
*Tõnu Martin Franzdorf - Õnnetu onu : *Ilus Jõulu jutt häädele lastele* (Narva, 1905)
*Noorerahwa söber (1905)
*Lõbus Töörahwa laulik *: 70 praeguse aja lauletawat laulu*. (Tallinn, 1907)
* Jeesuse ristist ehk puu kolmest seemneterast (1908)
*Gustav Kajak - Apostel Toomas Casarian : *Tema imeteod Indiamaal ja märtrisurm* (Tartu, 1910)
* Tartust - Konstantinopoli (1912)
* Lõbus Töörahva laulik : *80 praeguse aja lauletavat laulu* (1907 ja 1914)
* Laulik Neiudele ja Peiudele (1915)
*Kahekordne armastus, 2. trükk – (Tallinn, 1915)
*Paul Eckerti roman - Maara, ehk ilus meestewõrgutaja ja kihwtisegaja (1916)
*J. Karu - Karl, ehk, Kaks õnnelikku kokkujuhtumist *: sündinud lugu minevikust* (Tallinn, 1918)
*Moureau de Tours. - Missuguseid neiusi ei pea kosima *: hoiatused ja juhatused* (Tallinn, 1918)
*Iluduste album : *nägusate neiude pildid loomulikus seisangus* (Tallinn, 1919)
*Ernst Limberg - Mida rahvawäelane oma püssist peab teadma ja kuidas temaga ümberkäima (Tallinn, 1919)
* Ahelatekandjad (Narva, 1922)
*Ära unusta mind! *: jutud ja luuletused* (Tallinn, 1925)
*Victor Haimer - Wabrikuneiu : *romaan suurlinna saladustest* (Tallinn, 1924–1929 – 48 annet (1544 lk.))
*J. Roop - Missugune häbematus *: nali 1 waatuses* (Tallinn, 1927)
*J. Roop - Naisterahwa rätsepp : *nali 1 waatuses* (Tallinn, 1927)
*Tapmine kunstune läbi : kuulsa Ameerika salapolitseiniku Nathus Pinkertoni uurimised / eesti keelde: H. C. P. – (Tallinn, 1928)
*J. E. Meigase kirjastuse raamatulaos olewate raamatute nimekiri. (Tallinn, 1931)
*Kaunid jõululaulud.. (Kuressaare, 1932)
*Laste kuke-aabits *: esimene raamat mudilastele* (Tallinn, 1933)
* Saare kirjanike ja tegelaste album (1934)
*Lastele *: lugemised ja laulud.* (Tallinn, 1934)

## Ajakirjade toimetaja
* Paemurru poisid Narvas ja Tallinnas (1907)
* Kosjaleht (1917–1919)
* Olevik (1931)
* Uus Kosjaleht (1930–1935)

## Kalendrid
* Töörahwa Tähtraamat .... (Tallinn, 1916–1929)
*Jõululeht - Kosjalehe lisa (1919)
*Wäike kalender ... (Tallinn, 1926–1929)
* Tõesti tõsine nalja-kalender, ehk, Tapa tarkuse raamat ... aasta tarwis (1927–1931)

## Viited
Cyril Montana

**Cyril Montana** (31. detsember 1969) on prantsuse kirjanik ja ajakirjanik. 

## Teosed
; Raamatud
* *Malabar trip*, Paris, Éditions Le Dilettante, 2003, 125 p. ISBN 2-84263-077-7р
* *Carla on my mind*, Paris, Éditions Le Dilettante, 2005, 156 p. ISBN 2-84263-102-1
* *Le Bonheur de refaire le monde*, Paris, Maren Sell Éditeurs, 2005, 158 p. ISBN 2-35004-031-3
* *La Faute à Mick JagЧger*, Paris, Éditions Le Dilettante, 2007, 222 p. ISBN 978-2-84263-147-5
* *Je nous trouve beaux*, Paris, Albin Michel, coll. « Littérature générale », 2013, 200 p. ISBN 978-2-226-24524-3

## Isiklikku
Tema endine abikaasa Anggun on laulja. Neil on tütar.
New York City Landmarks Preservation Commission

**New Yorgi Kultuurimälestiste Kaitse Komisjon** (inglise keeles **New York City Landmarks Preservation Commission** (**LPC**)) on New Yorgi linnaagentuur, kelle ülesandeks on linna vaatamisväärsuste säilitamise õigusaktide haldamine. 

Komisjon asutati aprillis 1965 linnapea Robert F. Wagneri initsiatiivil seoses aasta varasema pahameelega Pennsylvania raudteejaama hävitamise pärast, mille kohale rajati praegune Madison Square Garden. Komisjon vastutab New Yorgi linna arhitektuuriliselt, ajalooliselt ja kultuuriliselt oluliste ehitiste ja alade kaitsmise eest, andes neile mälestise või ajaloolise piirkonna staatuse ja reguleerides neid pärast nende määramist. See on suurim kohaliku omavalitsuse alluvusse kuuluv mälestiste kaitsega tegelev amet Ameerika Ühendriikides.

Kultuurimälestiste kaitse komisjon koosneb 11 volinikust ning seadus nõuab vähemalt kolme arhitekti, ühe ajaloolase, ühe linnaplaneerija või maastikuarhitekti, ühe kinnisvaramaakleri ja vähemalt viie elaniku kaasamist (üks elanik igast New Yorgi linnaosast).

Kultuurimälestiste kaitse seaduse kohaselt peab hoone olema vähemalt kolmkümmend aastat vana, enne kui komisjon saab selle tunnistada mälestiseks. Linnaõigus lubab ka komisjoni otsuse tühistamist, kui kaebus esitatakse 90 päeva jooksul pärast ehitise lisamist kultuurimälestiste nimekirja.
Chinchón (jook)

**Chinchón** on Hispaania aniisiliköör. Seda valmistatakse ja villitakse Chinchóni linnas Madridi autonoomses piirkonnas.

## Valmistamine
11.-12. sajandil hakati Chinchóni põldudel kasvatama viinapuid ja aniisi. Seda likööri valmistatakse hariliku aniisi (''pimpinella anisum'') seemnetest, mis lisatakse keskmise kangusega põllumajanduslikku päritolu alkoholile. Segu kääritatakse umbes 12–14 tundi. Seejärel valatakse segu vasest destillaatorisse. Selleks, et liköör destillaatori külge kinni ei jääks, lastakse anumasse veeauru.

Samamoodi nagu ka brändit, kasutatakse Chinchóni likööri valmistamiseks "puhast" alkoholi, mille alkoholisisaldus jääb 74% vol ja 79% vol vahele. Kangus väheneb suhkru ja glükoosisiirupi lisamisel. Magustamata Chinchóni likööri ehk aniisiviina (*seco* ja *extra seco*) valmistamiseks lisatakse joogile demineraliseeritud vett, et vähendada selle alkoholisisaldust. Nendele suhkrut ei lisata.

Chinchóni aniisimaitselised joogid jagunevad alkoholisisalduse järgi neljaks. Magusas Chinchónis on 200 grammi suhkrut liitri kohta ja selle alkoholisisaldus jääb 35–40% vol vahele. Kuiva Chinchóni (*seco*) alkoholisisaldus jääb 40–50% vol vahele ja ekstra kuiva (*extraseco*) Chinchóni puhul 50–55% vol vahele ning kõige kuivema Chinchóni aniisiviina (*seco especial*) alkoholisisaldus on 74% vol. 

## Omadused ja degusteerimine
Chinchón on läbipaistev, aniisimaitseline ja enam-vähem magus, mis sõltub Chinchóni tüübist. Jooki serveeritakse tavaliselt aniisipitsist. Chinchóni võib juua puhtalt või veega segatult ja toatemperatuuril või jahutatult.

## Viited
Siil (ajaleht)

**Siil** *: ajakohane pilke ja nalja leht*, oli huumoriajaleht, mis ilmus aastatel 1907–1909 korra kuus Narvas. 

Ajalehe ametlik väljaandja oli Karl Kabanov ja kaasasutaja Tõnu Martin Franzdorf. Ajaleht sai nime rahvuseepose "Kalevipoeg" tegelase järgi, kus siil oli hea nõuandja võitluseks sortsidega. Karl Kabanov rahastas, ladus ja trükkis, Tõnu Martin Franzdorfi poolt oli paberi ja trükkimisvõimalus. Lehe hind oli 3 kopikat, postiga saadetuna 5 kopikat. 

Kui ajalehte oli ilmunud juba kaks numbrit, siis pandi ajaleht kinni ja kõik olemasolevad numbrid konfiskeeriti ajalehe liiga terava sisu tõttu. Karl Kabanov kutsuti ülekuulamisele, kuna ajalehes oli trükitud Nikolai Waasi jutustus "Eestlane löö servi lauda", mis võimudele tundus revolutsioonile õhutav. Toimetajalt nõuti, et ta ütleks Nikolai Waasi asukoha, või muidu saadetakse ta asumisele kui Waasi kaasosaline. Vaatamata hirmutamisele ta Waasi asukohta ei avaldanud. Paar päeva hiljem sai toimetus teate, et ajalehe Siil edaspidine ilmumine on seisma pandud. Toimetajat siiski asumisele ei saadetud. 

Ajalehte trükiti Narvas Tõnu Martin Franzdorfi trükikojas. 

1910. aastal hakati Siili välja andma ajalehe Kaja lisalehena – Kaja nalja ja pilke-lisa Siil. 

## Vaata ka
*Kaja nalja ja pilke-lisa Siil

## Viited

## Välislingid
* Digar - Siil : ajakohane pilke ja nalja leht, 1. jaanuar 1907
* issuu - Karl Kabanov - Minu trükikoda
Borderterjer

**Borderterjer** on Suurbritanniast Inglismaalt pärit koeratõug.

Borderterjer on julge, tähelepanelik ja terjerlikult isepäine, kellele meeldib ka aeg-ajalt ise otsuseid vastu vōtta.


Border Terrier Kamu.jpg|
Border Terriers gathering.jpg|
Border Terrier 2.jpg|


## Viited

## Välislingid

* Borderterjer koer.ee saidil
* Border Terriers & Cats
Andres Tõnisson

**Andres Tõnisson** (sündinud 1960) on eesti geograaf.

Ta on lõpetanud Tartu Riikliku Ülikooli geograafina.

Ta on töötanud keskkonnaspetsialistina.

## Teoseid
*Tõnisson, Andres (koost.) 2006. *Esimene Eesti looduskaitse seadus*. Tallinn: Huma.
*Vellak, Ain; Tõnisson, Andres 2015. *Eesti koopad*. (Roheline Eesti.) Tallinn: Varrak.
90 West Street

**90 West Street** (ka **West Street Building**) on ​​kõrghoone Lower Manhattanil New Yorgis. 

Selle projekteeris prominentne ameerika arhitekt Cass Gilbert ja teostas ehitusjuht Gunvald Aus ettevõtte West Street Improvement Corporation jaoks. Hoone asub West Streetil Cedar Streeti ja Albany Streeti vahel, Maailma Kaubanduskeskuse läheduses.

Aastatel 1905–1907 valminud uusgooti stiilis ja ornamentidega ehitis on 23-korruseline ja 98,76 meetrit kõrge. Algse büroohoone pearentnik oli raudteefirma Delaware, Lackawanna & Western Railroad ning ülemisel korrusel asus Garretti restoran, mis reklaamis ennast "maailma kõrgeima restoranina". Sellel oli kuni 1980. aastateni, mil valmis Maailma Rahanduskeskus, üle Hudsoni jõe ja New Jersey eksklusiivne vaade.

Maailma Kaubanduskeskuse lõunatorni kokkuvarisemise tagajärjel sai 90 West Streeti hoone tugevalt kahjustada, kuna asus rünnatud objektist kõigest 90 meetri kaugusel. 2006. aastal hoone restaureeriti ning võeti kasutusele korterelamuna.

1998. aastal määras New York City Mälestusmärkide Säilitamise Komisjon ehitise kaitsealuseks mälestusmärgiks (*New York City Landmark*). 2007. aastal kanti hoone Ameerika Ühendriikide Ajalooliste Paikade Riiklikku Registrisse (*National Register of Historic Places*). 

## Galerii

Pilt:90 West Street Building.jpg|90 West Street Building enne 9/11 terrorirünnakuid
Lower Manhattan

**Lower Manhattan** või **Downtown Manhattan** (eesti keeles vahel **Alam-Manhattan**) on kompaktselt kõrghoonestatud New Yorgi keskse linnaosa Manhattani alaosa ning samas ka eesmine kesklinn (inglise keeles *downtown*).

## Geograafia

Lower Manhattan asub Manhattani saare lõunaosas Hudsoni jõe ja East Riveri suudmelahe vahel. Linnaosa piirneb kirdes saare esimese täisulatuses rõhtsirge 14<sup>th</sup> Street tänavaga, mille taga jätkub Midtown Manhattani linnaosa. Erinevalt ülejäänud saarest, ei kulge Lower Manhattani tänavavõrk ristjoonestikuna, vaid on ajalooliselt kaootiline.

### Topograafia
Linnaosa pinna all on tugev kambriumis tekkinud küaniiti sisaldav aluskivim ehk Manhattani kilt, mis on ka põhjuseid, miks saar hulgaliselt kõrghooneid kannab.

## Ajalugu

Esimene asustus piirkonnas pärineb 1624. aastast, mis määras tulevase Uus-Madalmaade halduskeskuse Uus-Amsterdami. Kolmsada aastat hiljem kõrgusid seal juba maailma esimesed pilvelõhkujad. Manhattani lõunatipp oli ning on ositi tänini ümbritsetud sadamasildadega.

## Ilme

New Yorgi ärikeskuse siluetti, mis paistab esisele Upper Bay lahele, teatakse kui ühte Lääne modernse vabaturukapitalismi tunnusmärke.

## Vaata ka
* Lower West Side
* Lower East Side
* Midtown Manhattan
* Upper Manhattan
----
*Downtown Jersey City
*Downtown Brooklyn

## Viited

## Aerofotod

Pilt:View from Woolworth Building 1913 New York City.jpg|Vaade 1913. aastal Woolworth Buildingu tipust
Pilt:New York City aerial view 1919.jpg|Aerofoto 1919. aastast
Pilt:Manhattan 1931.jpg|Aerofoto 1931. aastast
Pilt:Aerial view of East River, Lower Manhattan, New York Harbor, 1981.jpg|Aerofoto 1981. aastast
Pilt:Lower Manhattan Nov 2018.jpg|Aerofoto 2018. aastast
National Historic Landmark

**Ameerika Ühendriikide riiklik ajaloomälestis** (inglise keeles **National Historic Landmark** (**NHL**)) on hoone, struktuur, objekt, ala või piirkond, mida Ameerika Ühendriikide valitsus tunnustab ametlikult selle silmapaistva ajaloolise tähtsuse tõttu.

## Register

Ameerika Ühendriikide Ajalooliste Paikade Riiklikus Registris (*National Register of Historic Places*) on loetletud üle 90 000 koha, vaid ligikaudu 2500 neist on tunnistatud riiklikuks ajaloomälestiseks.

## Välislingid
Kjell Lindgren

**Kjell Norwood Lindgren** (sündinud 23. jaanuaril 1973) on NASA astronaut.

Ta sai astronaudiks juunis 2009, kui ta valiti NASA 20. astronautide gruppi. Lindgren viibis juulist kuni detsembrini 2015 44./45. ekspeditsiooni raames Rahvusvahelises Kosmosejaamas. Ekspeditsiooni raames mängis ta 2015. aasta novembris esimese inimesena kosmoses torupilli. Lindgreni mängitud pill oli hõlpsama saniteerimise ja transpordi huvides valmistatud plastikust. 

Aastatel 2022–2023 oli ta SpaceX Crew-4 komandör ja Rahvusvahelise Kosmosejaama 67. ja 68. ekspeditsiooni liige.

## Viited
Mahfiruz Hatice Sultan

**Mahfiruz Hatice Sultaana** (1590–1620) oli Ahmed I naine ja Osman II ema.

Ajaloolase Baki Tezcan sõnul ei ole tema kohta midagi teada, välja arvatud tema tõenäoline nimi ja surmaperiood. Tema moslemi nimi Mahfiruz tähendab "lemmikpoolkuu".
Kopikas: Tallinna leht

**Kopikas: Tallinna leht** oli ajaleht, mis ilmus Tallinnas 1913. aastal. 

Ajalehe looja oli Peterburist tulnud Maria teatri flöödipuhuja Adolf Lippo. Ta sai ajalehe väljaandmiseks loa 1912. aastal. Ajaleht ilmus enne Tallinna linnavalitsuse valimisi, et teha kihutustööd eestlaste kasuks, et sakslasi ei valitaks linnavalitsusse. Sisaldas ka karikatuure.

Toimetuses töötasid Karl Holm, Harald Velner, Johannes Üksi. Kaastööd tegi ajalehele Vootele Mesikäpp. Vastutav toimetaja oli Adolf Lippo. 

Toimetus asus Tallinnas Viruvärava puiestee 27. Ajalehte trükiti Tallinnas M. Schifferi trükikojas ja hinnaks oli 1 kopikas.

## Viited
Gunbarreli maantee

**Gunbarreli maantee** (inglise *Gunbarrel Highway* – 'püssiraua maantee') on tee, mis kulgeb läbi kõrbealade Austraalias Põhjaterritooriumi, Lõuna-Austraalia ja Lääne-Austraalia alal.

Tee kogupikkus on 1350 km ja see on ida-läänesuunaline. See ühendab Victory Downsi talu idas Carnegie jaamaga läänes. Tee on saanud nime selle järgi, et mõnes kohas on see sirge nagu püssiraud.

Gunbarreli maantee on pinnastee. Osa algsest teest enam ei hooldata, sest on rajatud otsem tee, Great Central Road.

Osa maanteest kulgeb läbi aborigeenide reservaatide ja nende läbimiseks on vaja taotleda luba.

Teed hakati rajama 1955. aastal ja see valmis neljas järgus. Viimane lõik valmis 1958. aastal.

## Välislingid
Kõtškinite spordidünastia

**Kõtškinite spordidünastia** on Sahha kabetajate ja treenerite dünastia,

Kõtškinite pere on ainus pere Jakuutias, kus on viis tegutsevat treenerit. Dünastia pea Nikolai Kõtškin vanem ja Marija Bõrdõnnõrova on Venemaa teenelised treenerid. Nende viljakas treeneritegevus Korkini-nimelises Tšuraptša Vabariiklikus Spordiinternaatkoolis ajendas vabariikliku spordikomitee juhtkonda kutsuma treeneripaar pealinna tööle – Jakuudi Riikliku Ülikooli juures asuvasse Jakutski 5. spordikooli. 

Nende kasvandike hulgast on sirgunud kaks rahvusvahelist suurmeistrit ( maailmameistrid Gavril Kolesov ja Matrena Nogovitsõna), kaks rahvusvahelist meistrit, viis FMJD meistrit, kolm Venemaa meistersportlast, 200 meistrikandidaati, kes kõik kokku on toonud 56 medalit maailma-, 45 Euroopa ja 310 Venemaa tasandi kabevõistlustelt. 

Dünastiasse kuuluvad peale Nikolai Kõtškin vanema ja Marija Bõrdõnnõrova veel nende pojad Nikolai Kõtškin noorem ja Vassili Kõtškin, Nikolai Kõtškin noorema abikaasa Aja Kõtškina ja tütar Ajanika Kõtškina, samuti Vassili Kõtškini abikaasa Matrena Kõtškina.

## Viited
Moskva Aleksei sõjakool

**Moskva Aleksei sõjakool** (vene keeles Алексеевское военное училище) oli aastatel 1864–1917 Moskvas tegutsenud sõjakool, mis valmistas ette jalaväelasi. Prestiižilt oli see Venemaa keisririigi sõjakoolidest kolmandal kohal (prestiižsemad olid Pauli sõjakool ja Aleksandri sõjakool). Kool on nimetatud Aleksei Nikolajevitši järgi.

Aja jooksul kandis kool ka nimesid **Moskva junkrukool** (vene keeles Московское пехотное юнкерское училище) ja **Moskva sõjakool** (vene keeles Московское военное училище).

1864. aastast kuni Esimese maailmasõja alguseni koolitas kool välja umbes 8150 jalaväeohvitseri.
2017. aasta Ouagadougou rünnak

**2017. aasta Ouagadougou rünnak** oli 13. augustil 2017 Burkina Faso pealinnas Ouagadougous toimunud terrorirünnak türgi restoranile ja hotellile, milles hukkus vähemalt 18, koos ründajatega 21, ja sai vigastada veel kaheksa inimest.

## Rünnak
Rünnak hakkas umbes kell 21.00 (Maailmaaeg) 13.augustil. Tunnistajad ütlesid, et kolm relvastatud meest saabusid mootorratastel ja avasid tule Hotell Bravia esisele ja Türgi restoranile. Rünnak kestis 14. augusti varahommikuni, kui ründajad avasid tule julgeolekujõudele. Kolm ründat tapeti julgeolekujõude poolt ja mõned inimesed on lõksu jäänud Türgi restorani.

### Hukkunud
Hukkunuid oli mitmest rahvustest. Üks hukkunu oli Türgi kodanik ja vähemalt üks oli Prantsusmaa kodanik

## Viited
Surikovi-nimeline Moskva Kunstiinstituut

**Venemaa Kunstide Akadeemia juures asuv Surikovi-nimeline Moskva Riiklik Akadeemiline Kunstiinstituut** (vene keeles Московский государственный академический художественный институт имени В. И. Сурикова при Российской академии художеств) on Moskvas tegutsev juhtivaid kunstiõppeasutusi Venemaal. Kuulub Venemaa Kunstide Akadeemia haldusse.

Moskva Kunstiinstituut asutati 1939. aastal. 1948. aastal anti sellele maalikunstnik Vassili Surikovi nimi.
  
Instituudis õpib umbes 800 õpilast.

## Teaduskonnad
*Maalikunstiteaduskond
*Graafikateaduskond
*Skulptuuriteaduskond
*Arhitektuuriteaduskond
*Kunstiteooria ja –ajaloo teaduskond

## Kuulsad lõpetajad
* Abalakov, Jevgeni Mihhailovitš
* Abdullajev, Abdulhak Aksakalovitš
* Veršigorov, Pjotr Savvovitš
* Vetrova, Zoja Mihhailovna
* Gavrilov, Vladimir Nikolajevitš (kunstnik)
* Gorškova, Anastassija Aleksejevna (disainer)
* Jevdokimov, Valeri Andrejevitš
* Ulanov, Arkadi Valentinovitš
* Ivanov, Viktor Ivanovitš
* Ivanov, Juri Valentinovitš
* Igošev, Vladimir Aleksandrovitš
* Izmailov, Jevgeni Askerovitš
* Kondrašin, Boriss Vasiljevitš
* Kondrašin, Nikolai Mihhailovitš
* Konopatskaja, Galina Pavlovna

## Vaata ka
*Ilja Repini Peterburi Kunstiakadeemia

## Välislingid

*Koduleht
Moskva Veterinaaria Akadeemia

**Moskva Veterinaaria Akadeemia** (vene keeles Московская государственная академия ветеринарной медицины и биотехнологии имени К. И. Скрябина) on Moskvas tegutsev veterinaaria andev kõrgkool (akadeemia); ühtlasi Venemaa suurim veterinaariaharidust andev kõrgkool.

Akadeemia asutati 1919. 

Akadeemias õpib umbes 3000 üliõpilast.

Akadeemias on viis teaduskonda.

## Välislingid
*Akadeemia koduleht
Tšuhloma rajoon

**Tšuhloma rajoon** (vene keeles *Чухломский район*) on 2. järgu haldusüksus (munitsipaalrajoon) Venemaal Kostroma oblastis, asudes oblasti loodeosas. Rajooni keskus on Tšuhloma linn.

Rajoon piirneb põhjas Vologda oblastiga, idas Kologrivi rajooniga, kagus Parfenjevo rajooniga, lõunas Antropovo rajooniga, edelas Galitši rajooniga ja kirdes Soligalitši rajooniga.

Rajooni pindala on 3660 km². Elanike arv oli 2012. aastal 11 092, 2008. aastal 12 525 ja 2002. aastal 13 574.

Tšuhloma rajoonis on 220 asulat, mis kuuluvad ühe (Tšuhloma) linna ja seitsme külaasunduse koosseisu.

Rajooni tähtsamad jõed on Kostroma, Viga ja Votša.

## Viited

## Välislingid
* http://chuhloma.net/
Kadõi rajoon

**Kadõi rajoon** (vene keeles *Кадыйский район*) on 2. järgu haldusüksus (munitsipaalrajoon) Venemaal Kostroma oblastis, asudes oblasti lääneosas. Rajooni keskus on Kadõi alev.

Rajoon piirneb põhjas Antropovo rajooniga, idas Makarjevi rajooniga, lõunas Ivanovo oblastiga ja läänes Ostrovskoje rajooniga.

Rajooni pindala on 2190 km². Elanike arv oli 2012. aastal 8084, 2008. aastal 8279 ja 2002. aastal 10 341.

Kadõi rajoonis on 96 asulat, mis kuuluvad ühe linnaasunduse (Kadõi) ja seitsme külaasunduse koosseisu.

Rajooni tähtsamad jõed on Njomda, Unža, Želvata, Šuja, Kuss ja Kustsa.

## Viited
Brasiilia terjer

**Brasiilia terjer** on Brasiiliast pärinev koeratõug.

"Brasiilia terjer on iseloomult julge, tööhimuline, mänguhimuline, energiline ja aktiivne. Nad on alati rõõmsameelsed, truud ja ustavad oma perekonnale."


Terrier brasileiro.jpg|
Brazilian terrier.JPG|
Brazilian Terrier2.jpg|


## Viited

## Välislingid

* Brasiilia terjer koer.ee saidil
Personali Praktik

**Personali Praktik** on Äripäeva väljaantav personalijuhtimise teemadele keskenduv ajakiri.

## Välislingid
*Ajakirja tutvustus
Krasnoselski rajoon (Kostroma oblast)

**Krasnoselski rajoon** (vene keeles *Красносельский район*) on 2. järgu haldusüksus (munitsipaalrajoon) Venemaal Kostroma oblastis, asudes oblasti edelaosas. Rajooni keskus on Krasnoje na Volge alev.

Rajoon piirneb põhjas Sudislavli rajooniga, idas ja lõunas Ivanovo oblastiga, läänes Nerehta rajooniga ning loodes Kostroma rajooniga.

Rajooni pindala on 950 km². Elanike arv oli 2012. aastal 18 088, 2008. aastal 19 412 ja 2002. aastal 19 580.

Krasnoselski rajoonis on 170 asulat, mis kuuluvad ühe linnaasunduse (Krasnoje na Volge) ja kaheksa külaasunduse koosseisu.

Rajooni tähtsaim jõgi on Volga.

## Viited
Parfenjevo rajoon

**Parfenjevo rajoon** (vene keeles *Парфеньевский район*) on 2. järgu haldusüksus (munitsipaalrajoon) Venemaal Kostroma oblastis, asudes oblasti loodeosas. Rajooni keskus on Parfenjevo asula.

Rajoon piirneb kirdes Kologrivi rajooniga, läänes ja kagus Neja rajooniga, edelas ja läänes Antropovo rajooniga ning loodes ja põhjas Tšuhloma rajooniga.

Rajooni pindala on 2500 km². Elanike arv oli 2012. aastal 6242, 2008. aastal 7566 ja 2002. aastal 7857.

Parfenjevo rajoonis on 109 asulat, mis kuuluvad nelja külaasunduse koosseisu.

Rajooni tähtsamad jõed on Neja ja Vohtoma.

## Viited
Neja rajoon

**Neja rajoon** (vene keeles *Нейский район*) on 2. järgu haldusüksus (munitsipaalrajoon) Venemaal Kostroma oblastis, asudes oblasti loodeosas. Rajooni keskus on Neja linn.

Rajoon piirneb põhjas Kologrivi rajooniga, idas Manturovo rajooniga, lõunas Makarjevi rajooniga, edelas Antropovo rajooniga ja läänes Parfenjevo rajooniga.

Rajooni pindala on 2657 km². Elanike arv oli 2012. aastal 13 806, 2008. aastal 4745 ja 2002. aastal 6018.

Neja rajoonis on 261 asulat, mis kuuluvad ühe linna (Neja) ja kaheksa külaasunduse koosseisu.

Rajooni tähtsamad jõed on Neja, Nelša ja Šuja.

## Viited
Irinarh (Parfenov)

**Irinarh** (kodanikunimega **Ivan Vassiljevitš Parfenov**; 5/17. november 1881 Nižni Novgorodi maakond, Nižni Novgorodi kubermang – 7. märts 1952 Rogoža kalmistu, Moskva) oli Venemaa vanausuliste (Belaja Krinitsa hierarhia) kirikupea (Moskva ja kogu Venemaa peapiiskop) 1941. aastast kuni surmani.

Vaimulikuks pühitsetud 1913. aastal, alates 1928. aastast oli ta Samara-Ufa piiskop. Samara katedraal suleti 1932. aastal, 1932–1940 oli ta vangis. Pärast vabanemist valis Kaluga-Smolenski piiskop Savva ta peapiiskopiks. Teise maailmasõja ajal kutsus ta vanausulisi üles võitlema sakslaste vastu partisanidena ja Punaarmees. 1946. aastal sai ta NSV Liidu Ministrite Nõukogu juures asuvalt Usuasjade Nõukogult ametliku õnnitluse 65. sünnipäeva puhul. See oli riigivõimu esimene ametlik tunnustus vanausulistele pärast kolmesaja-aastast tagakiusamist.
Flavian (Slessarev)

**Flavian** (kodanikunimega **Feofilakt Feofilaktovitš Slessarev**; 1. märts 1879 – 25. detsember 1960) oli Venemaa vanausuliste (Belaja Krinitsa hierarhia) kirikupea (Moskva ja kogu Venemaa peapiiskop) 1952. aastast kuni surmani.

Ta oli diakon alates 1905., preester alates 1910. ja ülempreester alates 1937. aastast, Donetski-Doni ja Kaukaasia piiskop alates 1948. aastast. Alates 1951. aastast peapiiskopi asetäitja. Pärast peapiiskop Irinarhi surma valitud 12. märtsil ja introniseeritud 16. märtsil 1952 uueks peapiiskopiks.

Autasustatud medalitega Stalingradi kaitsmise eest ja võidu eest Saksamaa üle.